DILONGO 78
Yesu Wulongisa Tsangu yi Kintinu
Bo kamana kubotama, Yesu wutona kulonga: ‘Kintinu ki Nzambi kima fikama.’ Minlandikini myandi bayenda yandi ku Ngalili ayi ku Yuda. Bo Yesu kavutuka ku Nazaleti divula kabutukila, wuyenda ku nzo Nzambi, wuzibula masonokwa ma Yesaya, ayi wotona kutanga mu mbembo yinangama: ‘Yave wuphana pheve yinlongo mwingi yisamuna tsangu zimbote.’ Ngye zebi kibila mbi Yesu katubila mawu? Kibila batu baba tomba nandi kasadila pheve yi Nzambi mwingi kuvangila mangitukulu. Vayi Yave kavanina pheve’andi kwidi Yesu, mwingi kasamuna tsangu yitedi Kintinu ki Nzambi. Bosi Yesu wukamba baboso baba vana: ‘Bubu mbikudulu ayiyi yima sunduka.’
Yesu bosi wuyenda ku ḿbu wu Ngalili, ayi wubata kuna minlandikini myandi minna baba minlobi mi zimfu. Mazina mawu maba: Petelo, Andele, Yakobi voti Zaki ayi Yoane. Yesu wuba kamba: ‘Ndandakananu ayi ndiela kulukitula minlobi mi batu.’ Bawu babika makondi mawu, balandakana Yesu mu kulonga zitsangu zi Kintinu ki Yave mu ntoto woso wu Ngalili. Bawu balongisa zitsangu beni mu zinzo zi Nzambi, mu mazandu ayi mu zinzila. Batu bawombo baba kwe balandakananga kosokwa khonzo bankwenda. Zitsangu zitedi Yesu zityamuka mu zitsi zyoso nate ku Sili.
Kuntwala, Yesu wuvana mangolo ayi luyalu kwidi minlonguki minkaka mwingi kubuka bimbevo ayi kukukisa zipheve zimbi mu batu. Minlonguki minkaka miyenda yandi kwe longa mu mavula ayi mu mala. Bakyeto bakwikama buka Maliya Madaleni, Zana, Suzani ayi bankaka, bavanga mangolo mwingi kusadisa Yesu ayi minlonguki myandi.
Yesu bo kamana sudikisa buboti minlongisi myandi bu bafweti longila batu, bosi wuba fila mwingi balonga ku divula dyoso di Ngalili. Bawombo bayuwa zitsangu beni zi Kintinu mvawu bayiza ba minlandikini mi Yesu ayi babotama. Vayi batu bawombo mu bibwangu binkaka baba tomba kukuwa matedi Kintinu beni. Yesu wuba fwanikisila buka mbongo yiba yiyela mwingi kuvela. Diawu kakambila minlongisi myandi: ‘Lindanu mu nsambu kwidi Yave Mfumu yi tsolamwingi kabwela fidisa bisadi mu dyambu bavela mbongo yoso ayoyo.’ Bosi Yesu wubwe sola 70 di minlandikini ayi wuba fila bwadi bwadi mwingi balonga ku Yuda. Bawu balonga batu boso matedi Kintinu ki Nzambi. Minlonguki, bo bavutuka mu mayangi, bayenda mu thinu kazabikisa Yesu kisalu kimboti bavanga ayi mambu mamonika. Bawu batuba ti ni Satana kasa nunga ko kutula nkaku kisalu ki kusamuna.
Yesu wuba kubika bubote ti kamona ti bawu bala tatamana kulonga kheti nandi vutukidi ku diyilu. Ku tsuka wuba kamba: ‘Yendanu, lukitula batu ba zitsi zyoso minlonguki myami ayi luba botika.’
‘Yifweti samuna dyaka nsamu wumboti wu Kintinu ki Nzambi mu mavula mankaka, bila kyawu kibila yiyizila.’—Luka 4:43
kmb_Latn umb_Latn kon_Latn kon_Latn kon_Latn kon_Latn kon_Latn kon_Latn